Jurzyca, Eugen, poslanec NR SR (2018-03-26):
Dobrý podvečer. Ďakujem pekne za slovo. Nové programové vyhlásenie vlády je podľa mňa signálom novej vlády, že Robert Fico nikam neodchádza. Keby nový premiér chcel, tak za hodinu by mal v programovom vyhlásení vlády nové záväzky. Napríklad Peter Kažimír nám hovoril na finančnom výbore, že plánuje výdavkové stropy. Dobrá vec. Prečo to tam nie je? Dve-tri vety, za chvíľu to mohlo byť. Nie je to nič kontroverzné, že by to cez vládu neprešlo alebo cez koaličnú radu. Pretože to nebude úplne implementované, bude to testovacia prevádzka. Kľudne sa to mohlo stať. Neverím tomu, že Tomáš Drucker za dva roky ako minister nevymyslel nič. Ani dve vety, ktoré by sa dali dať do programového vyhlásenia vlády v dôležitom rezorte. Mala by sa vyjadriť aj Gabriela Matečná. Pri jej skúsenostiach z agrosektora a pri dnešnej popularite dotácií v ňom a pri chaose v nich. Mal by sa vyjadriť Árpád Érsek. Neverím, že nemá nič v hlave, čo bude ďalej s výstavbou diaľnic. László Sólymos, ochrana životného prostredia. Po pomerne kvalitných analýzach hodnoty za peniaze, že by z toho nič nevyplynulo, jedna-dve vety? Neverím tomu. Keby nový premiér chcel, mohol oznámiť zmeny systémovo znižujúce priestor pre korupciu. Napríklad zrušenie niektorých výnimiek v daňových zákonoch. Vidíme ich tu, ako parlament ich prijíma takmer na každej schôdzi. Mohol napríklad oznámiť rozšírenie zákazu podnikania osobám, ktoré sa dopustili ekonomickej alebo korupčnej trestnej činnosti. Napríklad zavedenie zverejňovania zoznamu osôb so zákazom podnikania. Napríklad uľahčenie vyhľadávania v registri zmlúv. Všetko dávno známe návrhy z agendy, napríklad z Agendy 2020 ekonomického programu strany Sloboda a Solidarita. Keby nový premiér chcel, mohol sa vyjadriť k tomu, či je správne, že štátne orgány poskytujú informácie o občanoch, ktorí im pošlú žiadosť podľa zákona o slobodnom prístupe k informáciám. Z mojej vlastnej čerstvej skúsenosti môžem potvrdiť, že štát takéto informácie poskytuje. Pred pár týždňami som sa obrátil na ministerstvo hospodárstva so žiadosťou o informácie. Žiadal som sprístupniť hodnotenie investičných zámerov. Ministerstvo hospodárstva som žiadal o informácie o investičných zámeroch firiem. A viete, kto sa mi ozval? Jedna z tých firiem. Jedna z tých firiem. Pred tým, než mi ministerstvo poskytlo informácie. Čiže tá firma dostala z ministerstva hospodárstva informáciu, že sa o ňu zaujímam, a všetci vieme, čo z toho môže vyplývať. Zákon 211 o slobodnom prístupe k informáciám bol vymyslený na čistenie spoločnosti, nie na zvýšenie byrokracie. Ako sa môže spoločnosť čistiť, keď tie subjekty, ktoré majú dostať dotácie, dostávajú informácie, kto sa o nich zaujíma? Tak ja sa toho nebojím ako poslanec, ale v nejakých prípadoch to môže byť seriózny problém. K tomu sa tiež mohol a ešte môže nový premiér vyjadriť, ak sa chce aspoň trocha vymedziť oproti bývalej vláde. Keby nový premiér chcel, tak by v programovom vyhlásení vlády alebo aspoň v úvodnej reči k nemu povedal, že nebude pokračovať v rozdeľovaní rezervy premiéra podľa doterajších zvyklostí. Tie popísala Transparency International Slovensko takto: „Princíp rozdeľovania rezervy vlády je viac politický ako sociálny. Analýza rozdeľovania dotácií priamo z finančnej rezervy predsedu vlády, ktorá by mala slúžiť na financovanie urgentných problémov ľudí v núdzi, neukazuje na veľké sociálne cítenie. Najsilnejším faktorom pri rozdeľovaní peňazí je politická blízkosť obdarovaných k premiérovej strane. Len každá štvrtá dotácia šla do znevýhodneného okresu a je to menej ako desatina celkového objemu; 7 zo 16 chudobných regiónov obišlo úplne na sucho. Obzvlášť južné okresy ako Rožňava, Revúca či Rimavská Sobota a 60 % podporených obcí má starostu za koaličnú stranu, a to najmä za SMER. Vo finančnom objeme sú to dokonca 3/4.“ Citát ďalej pokračuje zaujímavo: „Záhadou je dar 10 000 eur od premiéra pre obec so 130 obyvateľmi. Starostka je tam za SMER. Oznam o tejto podpore s fotkou premiéra visí na webe obce a znie takto, počúvajte: ʺVďake tejto finančnej podpore predsedu vlády SR si obec môže vytvoriť rezervu vlastných finančných prostriedkov a tieto investovať v budúcnosti do rozvoja obce.ʺ“ Na rezervu, nie na nejaký problém. Na rezervu dostala starostka za SMER... (Reakcia predsedu vlády SR.) Ďakujem pekne za vysvetlenie, pán premiér. Môžem vám to ešte raz prečítať alebo si to pozrite v prepise, lebo je to veľmi čudné, veľmi čudné poďakovanie. Ako keby iné obce nepotrebovali peniaze na rezervy a na investície. Tiež potrebujú všetci, aj takí, čo majú starostu za opozičnú stranu. Záver je, keby nový premiér chcel, mohol vyslať signál, že Fico odišiel. Vyslal však presne opačný signál. Ďakujem za pozornosť. (Potlesk.)